作者:李紳
標題:到宣武三十韻
內容:七月趨梁苑，三年謝尹京。舊風除物蠹，新律奉師貞。龍節雙油重，蛇矛百練明。躍魚連後旆，騰虎耀前旌。路轉金神並，川開鐵馬橫。擁旄差白羽，分轡引紅纓。在浚風煙接，維嵩鞏洛清。貫魚奔騎疾，連雁卷行輕。煙壘風調角，秋原雨洗兵。宿雲看布甲，疏柳見分營。鼓徹通宵警，和門候曉晴。虎符三校列，魚胄萬夫迎。弄馬猿猱健，奔車角抵呈。駕肩傍隘道，張幕內連楹。森戟承三令，攢戈退一聲。及郊知雨過，觀俗辨風行。望宋憐思女，遊梁念客卿。義夫留感激，公子播英名。澤廣豚魚洽，恩宣豈弟生。善師忘任智，中略在推誠。式宴歌鐘合，陳筵綺繡並。戲鼙千卒躍，均酒百壺傾。樂與師徒共，歡從井邑盈。教通因漸染，人悅尚和平。授鉞慚分閫，登壇荷列城。虛裘朝獨坐，雄劍夜孤鳴。白髮侵霜變，丹心捧日驚。衛青終保志，潘嶽未忘情。期月終迷化，三年詎有成。惟看波海動，天外斬長鯨。